Retoriikan taito (Dionysios)

**Retoriikan taito** (, ) on Dionysios Halikarnassoslaisen nimiin laitettu antiikin aikainen retoriikan alan teos. Se on kokoelma tutkielmia retoriikan alalta, eikä nimensä vastaisesti muodosta yhtä systemaattista esitystä. Nykyisin teoksen katsotaan olevan myöhemmän kirjoittajan (tai kirjoittajien), niin sanotun Pseudo-Dionysioksen, käsialaa.

## Historia

*Retoriikan taito* koostuu useiden eri reettoreiden kirjoittamista osista. Sen 11 lukua voidaan jakaa kahteen osaan, luvut 1–7 ja luvut 8–11. Alkuosan kirjoittaja on joku tuntemattomaksi jäävä reettori, ja se on omistettu hänen oppilaalleen Ekhekrateelle. Osa muistuttaa Menandros Rhetorin teoksia, ja tunnetaan samasta käsikirjoituksesta Parisinus Graecus 1741, jossa on myös kaksi hänen teostaan. Näin se ajoitetaan samalle ajalle, 200-luvun puoliväliin tai loppupuolelle. Jälkimmäinen osa ajoitetaan 100-luvun alkupuolelle, ja sen kirjoittajan arvellaan olleen Ailios Serapion (Aelius Sarapion).

Tutkielmakokoelma on laitettu virheellisesti Dionysios Halikarnassoslaisen nimiin sen vuoksi, että erääseen sen kohtaan tehty skolion viittaa häneen, ja tämä on sitten laajentunut virheellisesti identifikaatioksi koko teokselle. Viimeistään 1800-luvulla oli selvää, että teos tai ainakaan sen kaikki osat eivät ole Dionysioksen kirjoittamia. Osa teoksen tekemistä huomautuksista ei ole sopusoinnussa Dionysioksen muista teoksista tunnetun ajattelun kanssa. Lisäksi luvussa 2 mainitaan eräs Nikostratos, reettori Aelius Aristideen ajalta 100-luvulta, eli huomattavasti Dionysioksen ajan jälkeen. On kuitenkin mahdollista, että joku osa teoksesta olisi lähtöisin Dionysiokselta. Quintilianus mainitsee nimenomaisesti, että Dionysios kirjoitti retoriikan oppaan.

Teoksen *[[editio princeps]]* oli Fr. Sylburgin toimittamassa laitoksessa, joka sisälsi sekä Dionysioksen retoriset teokset että *[[Rooman muinaishistoria]]n* (Frankfurt, 1586, 2 osaa, fol.; uusintapainos Leipzig, 1691). Toinen uusintapainos, johon tehtiin muutamia korjauksia, ilmestyi Hudsonin toimittamana (Oxford, 1704, 2 osaa, fol.), mutta sitä pidetään hyvin heikkotasoisena. Huomattavasti parannettu laitos, joskin monin osin mielivaltaisesti korjattu, julkaistiin J. J. Reisken toimesta (Leipzig, 1774 jne.; 6 osaa, 8vo.); viimeisen osan toimitti Morus. Erillisenä painoksena *Retoriikan taito* julkaisiin ensimmäisen kerran H. A. Schottin toimittamana, merkittävien esipuheiden ja huomautusten kera (Leipzig 1804, 8vo.).

## Sisältö

*Retoriikan taito* on kokoelma ohjeita erityyppisten juhlapuheiden laatimiseen. Teos jaetaan nykymuodossaan 11 lukuun, joilla ei ole mitään sisäistä yhteyttä ja jotka vaikuttavat sattumanvaraisesti kootuilta. Teoksen sisältö luvuittain on:

* Luku 1. Juhlapuheista () eli Panegyyrisestä puhetaidosta () – Ohjeita juhlapuheiden laatimiseen, jotka ylistävät kaupunkia, sen historiaa, jumalia ja kansalaisia. Tavoitteena on herättää kuulijoissa ylpeyttä ja yhteisöllisyyttä.
* Luku 2. Hääpuheiden menetelmä () – Ohjeita hääpuheiden laatimiseen, joissa korostetaan avioliiton merkitystä ja ylistetään hääparia.
* Luku 3. Syntymäpäiväpuheiden menetelmä () – Ohjeita syntymäpäiväpuheiden laatimiseen, joissa juhlistetaan päivänsankaria ja hänen saavutuksiaan.
* Luku 4. Hääkammiopuheiden menetelmä () – Ohjeita avioliiton solmimisen jälkeen pidettyjen hääkammiopuheiden laatimiseen.
* Luku 5. Tervehdyspuheiden menetelmä () – Ohjeita tervehdyspuheiden laatimiseen, esimerkiksi viranomaisten tai vieraiden vastaanottamisen yhteydessä.
* Luku 6. Hautajaispuheiden menetelmä () – Ohjeita hautajaispuheiden laatimiseen, joissa kunnioitetaan vainajaa ja lohdutetaan omaisia.
* Luku 7. Kannustuspuhe urheilijoille () – Ohjeita puheisiin, jotka kannustavat urheilijoita kilpailemaan kunnialla ja edustamaan kaupunkiaan.
* Luku 8. Muodollisista puheista I () – Käsittelee muodollisten puheiden rakenteita ja tyyliä, erityisesti juhlapuheiden yhteydessä.
* Luku 9. Muodollisista puheista II () – Jatkaa edellisen luvun aihetta, syventäen analyysiä muodollisten puheiden tyylistä ja sisällöstä.
* Luku 10. Harjoituspuheissa esiintyvistä virheistä () – Analysoi yleisiä virheitä, joita esiintyy puheharjoituksissa, ja tarjoaa keinoja niiden korjaamiseen.
* Luku 11. Puheiden arvioinnista () – Ohjeita puheiden arviointiin ja kritiikkiin, keskittyen sisällön ja esitystavan analysointiin. Lähinnä luvun 10 laajennos.

## Lähteet

## Kirjallisuutta

* (Pseudo-)Dionysius of Halicarnassus: *Ars Rhetorica*. Teoksessa 

## Aiheesta muualla

* (Pseudo-)Dionysius of Halicarnassus: *[https://scaife.perseus.org/reader/urn:cts:greekLit:tlg0081.tlg016.1st1K-grc1:1.1/ Ars Rhetorica]*. Perseus. 
* (Pseudo-)Dionysius of Halicarnassus: *[http://www.poesialatina.it/_ns/greek/testi/DionysiusHalicarnassensis/Ars_rhetorica_%5BSp.%5D.html Ars Rhetorica]*. Poesia Latina.